[{"text_idx": "#000004", "text": "Rooppur: Eta Rusio en Banglades\u0302o"}, {"text_idx": "#000007", "text": "Rusoj sur stratoj, en restoracioj kaj ac\u0302etcentroj, same kiel signoj skribitaj en la rusa apud la reklamaj tabulegoj en la bengala, c\u0302io c\u0302i starigas la demandon: \u201cKion komunan havas la kvieta vilag\u0302o en regiono Ishwardi (nomata Upazila) de la Pabna distrikto kun la plej granda lando de la mondo?\u201d"}, {"text_idx": "#000008", "text": "La respondo estas ke la rusia S\u0302tata Atomenergia Korporacio Rosatom [eo] konstruas s\u0302losilan infrastrukturon por nuklea elektrostacio je 2,4 gigavatoj en Rooppur, inkluzive la instaladon de du nukleaj reaktoroj VVER-1200/523. Ekde 2016 la rapida evoluo de la projekto \u2014 kune kun la c\u0302eesto de kelkmil sciencistoj kaj teknikaj fakuloj, plejparte el Rusio \u2014 grandparte kau\u0306zis gravan transformig\u0302on de Rooppur:"}, {"text_idx": "#000010", "text": "\u2014 Sindromo de atomo (@Syndroma3) La 3-an de novembro 2021"}, {"text_idx": "#000011", "text": "Rezulte de tio la aspekto de la areo komplete s\u0302ang\u0302ig\u0302is. La pejzag\u0302o nun konsistas el altaj konstruaj\u0302oj, novaj ac\u0302etcentroj kaj lernejoj, mondnivelaj hoteloj, restoracioj kaj ripozejoj apud la rivero Padma. Lokaj butikposedantoj lernas la rusan por pli facile vendadi siajn produktojn al rusaj kunlaborantoj kaj signoj sur konstruaj\u0302oj estas skribitaj en la angla kaj rusa. Rooppur transformig\u0302as je eta Rusio ene de Banglades\u0302o."}, {"text_idx": "#000012", "text": "La deveno de la nuklea stacio"}, {"text_idx": "#000013", "text": "Banglades\u0302o bezonas solvon, kapablan kontentigi rapide kreskantan postuladon de energio, ligitan al g\u0302ia Malneta Enlanda Produkto (MEP). En 2008 C\u0302inio proponis financi projekton pri nuklea centralo, sed du jarojn poste Banglades\u0302o subskribis tian kontrakton kun Rusio je valoro de 12,65 miliardoj da usonaj dolaroj, el kiuj 90% estis pruntedonitaj de la rusia registaro por garantii produktadon de malmultekosta energio."}, {"text_idx": "#000014", "text": "Rosatom financas kaj konstruas reaktorojn en multaj landoj por kreskigi geopolitikan influon de Rusio kaj generi financan profiton por la lando. Lau\u0306 la interkonsento Rosatom konstruas sur areo je 429,78 hektaroj elektrostacion en Rooppur surbaze de modelo konstruado-posedado-operaciado; 40% de la laboroj jam estas finitaj."}, {"text_idx": "#000015", "text": "Preparaj laboroj startis en 2016, la du elektrogeneratoraj blokoj devos ekfunkcii en 2023-2024. Rusio liveros nuklean fuelon por ilia funkciado. G\u0302i konsentis ankau\u0306 trejni lokajn fakulojn kaj repreni nukleajn rubojn por posta pritraktado."}, {"text_idx": "#000016", "text": "La elektrostacia projekto radikale s\u0302ang\u0302is la aspekton de etaj vilag\u0302oj kiel Rooppur, Sahapur kaj Notun Hat apud Ishwardi, pliboniginte la vivnivelon de la lokanoj."}, {"text_idx": "#000018", "text": "Kulturoj ig\u0302is tiom integritaj ke la demografio de la areo aspektas tute malsame. Proksimume 4000 dungitoj el Rusio, Barato, Ukrainio, Belorusio kaj aliaj eks-respublikoj de Sovetunio ig\u0302is parto de la lokaj laborfortoj de la projekto. Pli ol 20 000 homoj laboras en la elekstrostacio kaj rilataj infrastrukturaj projektoj kaj estas pli ol 3000 ruslingvaj laboristoj, kies c\u0302eesto grave influis la lokan log\u0302antaron. Tiuj eksterlandaj laboristoj ofte rakontas pri sia vivo en Rooppur en sociaj amaskomunikiloj:"}, {"text_idx": "#000020", "text": "En la filmeto Tockaja rimarkigas ke aldone al la komercoj lokitaj proksime al areo kie log\u0302as eksterlandaj kunlaborantoj, multaj butikposedantoj en la apuda urbeto Ishwardi lernis la rusan lingvon por interagado, kio igis Ayesha Siddika komenti:"}, {"text_idx": "#000021", "text": "Tio estas la plej impresa filmeto, kiun mi iam ajn spektis. Mi amas tiun c\u0302i etan rusan urbon. Mi dezirus ke oni konstruus ankau\u0306 en Rusio tian bengalan urbeton. Konatigu al la rusoj la bengalajn lingvon kaj kulturon. \u2764\ufe0f\u2764\ufe0f\u2764\ufe0f?"}, {"text_idx": "#000027", "text": "Multo s\u0302ang\u0302ig\u0302is dum la du jaroj kaj duono. De lokaj butikoj g\u0302is supervendejoj au\u0306 ac\u0302etcentroj, fruktovendejoj au\u0306 fis\u0302aj kaj viandaj merkatoj, plejparto el ili havas rusajn literojn sur la afis\u0302oj. Estas spontanea c\u0302eesto de rusoj en la restoracioj kaj tetrinkejoj en la log\u0302ataj areoj. Estas ankau\u0306 kultura inters\u0302ang\u0302o okazanta kiam la eksterlandaj kunlaborantoj provas interagi kun la butikposedantoj en la bengala kaj multaj butikposedantoj lernas la rusan lingvon. Iuj el la lokanoj lernas ankau\u0306 skribi en la rusa. Pruvo de tio estas la manskribitaj afis\u0302oj."}, {"text_idx": "#000029", "text": "Tio estas inters\u0302ang\u0302o, kiun rusiaj kunlaborantoj g\u0302ojas partopreni. I. A. Tupilov, direktoro de la rusia Atomstroyexport (Atomkonstrueksporto) en Banglades\u0302o, diris al The Daily Sun ke \u201cla log\u0302antaro traktas rusiajn fakulojn sufic\u0302e bone\u201d."}, {"text_idx": "#000030", "text": "Malgrau\u0306 komuna entuziasmo, certaj aferoj povas perdig\u0302i dum tradukado \u2014 inkluzive de la prononco de la urbonomo. En afis\u0302o de la fejsbuka pag\u0302o de ROSATOM Suda Azio, Shoaib Nury sarkasme rimarkigis:"}, {"text_idx": "#000031", "text": "Rooppur or Russpur? Check again the current unofficial name. Russian expatriates gave the town a new name already. ?\u2764\ufe0f?"}, {"text_idx": "#000032", "text": "Rooppur au\u0306 Russpur? Kontrolu denove la aktualan neoficialan nomon. Rusaj kunlaborantoj jam donis al la urbeto novan nomon. ?\u2764\ufe0f?"}, {"text_idx": "#000033", "text": "Nature, kiel parto de la subtena sistemo por tiom granda projekto, okazas amasa infrastruktura evoluado en la c\u0302irkau\u0306aj areoj. Kelkaj ac\u0302etcentroj, supervendejoj, ripozejoj, hospitaloj kaj altklasaj hoteloj estis konstruitaj en Pakshi, Sahapur, Rooppur kaj Ishwardi, c\u0302iuj celante kontentigon de la c\u0302iutagaj bezonoj de eksterlandanoj \u2014 kaj miloj da lokanoj, multaj el kiuj antau\u0306e estis senlaboruloj, trovis laboron en multaj el tiuj novaj komercoj. Nova fervojo 27 km longa, riverhaveno kaj 100 km longa pavimita vojo ankau\u0306 estis konstruitaj en Upazila."}, {"text_idx": "#000035", "text": "Plejparto de lokaj laboristoj ne plu venas al laboro bicikle. Ili transiris al motorcikloj. La rusoj diris ke kiam la projekto estos kompletigita, iuj kunlaborantoj povos havi proprajn au\u0306tojn. Rooppur estas la unua nuklea elektrostacio en la lando. Tiu projekto s\u0302ang\u0302as la vivkvaliton de tiom multaj homoj. La vivkvalito plibonig\u0302as."}, {"text_idx": "#000037", "text": "Plej novaj artikoloj pri Suda Azio"}, {"text_idx": "#000038", "text": "Kiel banglades\u0302aj teolaboristoj povas travivi kun taga salajro de malpli ol du dolaroj?"}, {"text_idx": "#000041", "text": "Juna kuiristo en Bakuo transformis sian apartamenton en restoracion"}, {"text_idx": "#000043", "text": "Meksika kolektivo kiu piratas librojn por kundividi kulturon alfrontas blokadojn"}]